Trouens, in ’n enkele liter oppervlakwater is ’n ganse leërskare saamgebondel: biljoene virusse, sowat ’n miljard bakterieë, nagenoeg vyf miljoen eensellige diertjies en ’n miljoen alge. Selfs as ’n mens water vanuit die liglose wêreld 6 km onder die see-oppervlak kan gaan haal, sal jy steeds honderde miljoene virusse en duisende miljoene bakterieë in elke liter vind.
Al die virusse, bakterieë en klein plantjies en diertjies (trouens, alle lewe wat in die seestrome ronddryf en te swak is om aktief teen die strome swem) noem ons plankton.
Sulke mikrobes kry ’n mens ook nie net in die see nie. ’n Liter meerwater kan self meer as 500 miljoen planktoniese organismes bevat.
REGS: Daar word geraam dat 90 persent van alle fotosintese en die afgee van vry suurstof in die oseane plaasvind. Trouens, fitoplankton alleen is verantwoordelik vir omtrent die helfte van die vry suurstof wat deur al die plantelewe op die aarde deur middel van sonlig uit die gas koolstofdioksied geproduseer word.
REGS: ’n Mikrografiese foto van piepklein groen alge, bekend as Ostreococcus. Hierdie hiperklein organismes het ’n gemiddelde deursnee van slegs 0,8 mikrometer. ’n Mikrometer (of mikron) is ’n miljoenste van ’n meter of ’n duisendste van ’n millimeter. Die organismes op die lang strook LINKS op hierdie bladsy is eweneens mikroskopies klein fitoplankton, wat in die boonste aantal meters van die oseane ronddryf om die son se energie tot ons almal se voordeel te benut.
Daarteenoor kleur die blougroen alge Trichodesmus weer soms die water rooierig wanneer dit doodgaan. Die Rooi See kry juis sy naam hiervandaan.
TEENOOR die plantaardige fitoplankton is daar die soöplankton—’n groot verskeidenheid van organismes wat deur bioloë as diere geklassifiseer word. Die meeste is mikroskopies klein, maar party soorte kan wel met die blote oog waargeneem word as ’n mens ’n bietjie seewater in ’n vlak bakkie gooi wat met swart papier uitgevoer is.
BO: ’n Mikroskopiese foto van ’n kraplarwe, uit ’n plankton-versameling. Die diertjie is hier in een van twee larwe-stadiums, waarin die larwe reeds meer soos ’n volwasse krap lyk. In ’n voorafgaande stadium lyk die larwe nog nie soos die volwassene nie. Die larwes ontwikkel uit eiers. Krappe is in die reël plankton wanneer hulle larwes is, maar nie nadat hulle tot volwasse krappe ontwikkel het nie.